CELEX: 32012H0724(26)
Language: sk
Date: 2012-07-10 00:00:00
Title: Odporúčanie Rady z  10. júla 2012 , ktoré sa týka národného programu reforiem v Holandsku na rok 2012 a ktorým sa predkladá stanovisko Rady k programu stability Holandska na roky 2012 – 2015

24.7.2012   
            
            
               SK
            
            
               Úradný vestník Európskej únie
            
            
               C 219/88
            
         ODPORÚČANIE RADY
   z 10. júla 2012,
   ktoré sa týka národného programu reforiem v Holandsku na rok 2012 a ktorým sa predkladá stanovisko Rady k programu stability Holandska na roky 2012 – 2015
   2012/C 219/26
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 121 ods. 2 a článok 148 ods. 4,
   so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii (1), a najmä na jeho článok 5 ods. 2,
   so zreteľom na odporúčanie Európskej komisie,
   so zreteľom na závery Európskej rady,
   so zreteľom na stanovisko Výboru pre zamestnanosť,
   po porade s Hospodárskym a finančným výborom,
   keďže:
   
               (1)
            
            
               Európska rada schválila 26. marca 2010 návrh Komisie o spustení novej stratégie pre zamestnanosť a rast nazvanej Európa 2020, založenej na posilnenej koordinácii hospodárskych politík, ktorá sa zameriava na kľúčové oblasti, v ktorých sú potrebné opatrenia na oživenie potenciálu Európy v oblasti udržateľného rastu a konkurencieschopnosti.
            
         
               (2)
            
            
               Rada prijala 13. júla 2010 odporúčanie o hlavných smeroch hospodárskych politík členských štátov a Únie (2010 až 2014) a 21. októbra 2010 Rada prijala rozhodnutie týkajúce sa usmernení pre politiky zamestnanosti členských štátov (2), ktoré spolu tvoria „integrované usmernenia“. Členské štáty boli vyzvané, aby tieto integrované usmernenia zohľadnili vo svojej vnútroštátnej hospodárskej politike a politike zamestnanosti.
            
         
               (3)
            
            
               Rada prijala 12. júla 2011 odporúčanie (3), ktoré sa týka národného programu reforiem v Holandsku na rok 2011, a vydala svoje stanovisko k aktualizovanému programu stability Holandska na roky 2011 – 2014.
            
         
               (4)
            
            
               Komisia prijala 23. novembra 2011 druhý ročný prieskum rastu, čo znamenalo začiatok druhého európskeho semestra a integrovanej koordinácie politiky ex ante, ktorá je zakotvená v stratégii Európa 2020. Komisia prijala 14. februára 2012 na základe nariadenia Európskeho parlamentu a Rady (EÚ) č. 1176/2011 zo 16. novembra 2011 o prevencii a náprave makroekonomických nerovnováh (4) správu o mechanizme varovania, v ktorej neurčila Holandsko za jeden z členských štátov, vo vzťahu ku ktorému sa vykoná hĺbkové preskúmanie.
            
         
               (5)
            
            
               Rada prijala 1. decembra 2011 závery, v ktorých vyzvala Výbor pre sociálnu ochranu, aby v spolupráci s Výborom pre zamestnanosť a ďalšími výbormi predložil svoje vyjadrenie k opatreniam odporúčaným v rámci cyklu politík stratégie Európa 2020. Toto vyjadrenie je súčasťou stanoviska Výboru pre zamestnanosť.
            
         
               (6)
            
            
               Európsky parlament je náležite zapojený do európskeho semestra v súlade s nariadením (ES) č. 1466/97 a 15. februára 2012 prijal uznesenie o zamestnanosti a sociálnych aspektoch v ročnom prieskume rastu 2012 a uznesenie o príspevku k ročnému prieskumu rastu 2012.
            
         
               (7)
            
            
               Európska rada schválila 2. marca 2012 priority na zabezpečenie finančnej stability, fiškálnej konsolidácie a opatrenia na posilnenie rastu. Zdôraznila potrebu presadzovania diferencovanej fiškálnej konsolidácie, ktorá bude podporovať rast, obnovy bežných úverových podmienok pre hospodárstvo, podpory rastu a konkurencieschopnosti, riešenia nezamestnanosti a sociálnych dôsledkov krízy, ako aj potrebu modernizácie verejnej správy.
            
         
               (8)
            
            
               Európska rada takisto vyzvala 2. marca 2012 členské štáty, ktoré sa zúčastňujú na Pakte Euro Plus, aby svoje záväzky predložili včas na to, aby sa zaradili do ich programov stability alebo konvergenčných programov a do ich národných programov reforiem.
            
         
               (9)
            
            
               Holandsko predložilo 27. apríla 2012 svoj program stability, ktorý sa vzťahuje na obdobie rokov 2012 – 2015, a svoj národný program reforiem na rok 2012. S cieľom zohľadniť prepojenia medzi nimi sa obidva programy posudzovali súčasne.
            
         
               (10)
            
            
               Vychádzajúc z posúdenia programu stability podľa nariadenia (ES) č. 1466/97, Rada sa domnieva, že makroekonomický scenár, ktorý tvorí základ rozpočtových prognóz v programe stability, je optimistický. Podľa programu stability sa v roku 2013 bez toho, aby sa zohľadnil negatívny vplyv dodatočných konsolidačných opatrení na rast, očakáva hospodársky rast vo výške 1,25 %, zatiaľ čo na základe rovnakého scenára bez zmeny politiky Komisia predpovedala nižšie tempo rastu vo výške 0,7 %. Stanoveným cieľom programu stability je splniť odporúčania Rady týkajúce sa korekcie nadmerného deficitu a snažiť sa o ďalšie zlepšenie rozpočtovej pozície smerom k strednodobému rozpočtovému cieľu tým, že sa štrukturálne úsilie zameria na dosiahnutie minimálne 0,5 % ročne. Cieľom programu stability je celkový deficit verejných financií vo výške 3 % HDP v roku 2013 a potvrdzuje sa v ňom predchádzajúci strednodobý rozpočtový cieľ - štrukturálny deficit vo výške 0,5 % HDP - čo zodpovedá požiadavkám Paktu o stabilite a raste. Priemerné ročné fiškálne úsilie vo výške 0,75 % HDP za obdobie rokov 2010 - 2013 vyplývajúce z (prepočítaného) štrukturálneho salda rozpočtu (5) je v súlade so štrukturálnym úsilím vo výške 0,75 % HDP, ktoré odporučila Rada. Keďže program stability neobsahuje rozpočtové ciele po roku 2013, nemožno posúdiť udržateľnosť korekcie rozpočtu v roku 2013 a pokrok v dosahovaní strednodobého rozpočtového cieľa v nasledujúcich rokoch vrátane dodržania referenčnej hodnoty pre výdavky podľa Paktu o stabilite a raste.
               Rozpočtové prognózy pre programové obdobie sú spojené s vykonávacími rizikami. Tieto sa neobmedzujú len na novooznámené konsolidačné opatrenia, ale aj na vykonávanie niektorých opatrení, na ktorých sa predtým dohodla ešte úradujúca vláda. Dodatočné opatrenia, ktoré navrhla vláda v apríli 2012 na rok 2013, a ich vplyv na rozpočet sa ďalej špecifikovali a kvantifikovali 25. mája po uplynutí konečného termínu posúdenia. Konsolidácia rozpočtu spočívala doteraz predovšetkým v krátení výdavkov, čo ovplyvňuje aj výdavky na podporu rastu. Podľa programu stability na rok 2012 sa má pomer dlhu k HDP v roku 2012 ďalej pomerne výrazne zvýšiť na 70,2 % HDP a potom v roku 2013 ďalej mierne zvýšiť na 70,7 % HDP, pričom je zohľadnený vplyv dodatočných konsolidačných opatrení. Podľa prognózy teda pomer dlhu zostane výrazne nad referenčnou hodnotou 60 % HDP stanovenou v zmluve. Na roky 2014 a 2015 sa v programe stability nestanovuje žiadny cieľový dlh, a preto nemožno posúdiť, do akej miery bola dodržaná referenčná hodnota na zníženie dlhu po roku 2013 podľa Paktu o stabilite a raste.
            
         
               (11)
            
            
               Vláda predložila plány na postupné zvýšenie zákonného veku odchodu do dôchodku, ktorý dosiahne 66 rokov najneskôr v roku 2019 a 67 rokov najneskôr v roku 2024. Potom sa zákonný vek odchodu do dôchodku prepojí so strednou dĺžkou života. Zodpovedajúce zvýšenie skutočného veku odchodu do dôchodku by podporili opatrenia na trhu práce. Podľa vládnej dohody je cieľom dôchodkovej reformy zabezpečiť primerané a udržateľné vnútrogeneračné a medzigeneračné rozdelenie nákladov a rizík v druhom pilieri. Pokiaľ ide o dlhodobú starostlivosť, vláda predložila model reformy. Potrebné však budú ďalšie konkrétne opatrenia, aby sa znížilo finančné zaťaženie v dôsledku starnutia obyvateľstva v Holandsku.
            
         
               (12)
            
            
               Fiškálne odrádzajúce faktory pre druhé zárobkovo činné osoby v rodine sa znížili, ale ešte nie v dostatočnej miere. Odstránenie zostávajúcich odrádzajúcich faktorov by prispelo k ďalšiemu zvýšeniu ponuky pracovnej sily a zefektívnilo by alokáciu ľudského kapitálu. Mala by sa zlepšiť integrácia zraniteľných skupín na trhu práce.
            
         
               (13)
            
            
               V oblasti politiky podnikania boli schválené programy pre špičkové odvetvia a boli podpísané odvetvové „inovačné zmluvy“ medzi vládou a zástupcami daných odvetví. Podpora súkromného výskumu sa zvyšuje prostredníctvom zavedenia systému daňového odpočtu príspevkov na vývoj a výskum (RDA+), ktorý je súčasťou stimulov na ďalšiu podporu inovácií, súkromného výskumu a vývoja a užšieho prepojenia medzi vedou a podnikaním. Zameranie na hlavné odvetvia by nemalo byť na úkor základného výskumu a ani by sa v dôsledku neho nemali vylúčiť inovačné spoločnosti, ktoré nepatria do žiadneho zo „špičkových odvetví“.
            
         
               (14)
            
            
               Za posledné štyri desaťročia vznikli na holandskom trhu s bývaním štrukturálne deformácie. Na trhu s bývaním viedli zásadné obmedzenia ponuky a daňových stimulov na získanie vlastníctva obytných nehnuteľností (najmä odpočítateľnosť hypotekárnych úrokov, ktorá zvýhodňuje domácnosti s vyšším príjmom) k neefektívnemu rozdeľovaniu kapitálu. Na trhu s nájomným bývaním, kde existuje veľmi veľký segment sociálneho bývania, viedli sociálne politiky a stropy nájomného a zvyšovania nájomného k veľmi nepružnej ponuke nájomného bývania. Úprava výhodného daňového režimu pre vlastníctvo obytných nehnuteľností by prispela k zmierneniu štrukturálnych deformácií na holandskom trhu s bývaním.
            
         
               (15)
            
            
               Holandsko prijalo v rámci Paktu Euro Plus niekoľko záväzkov. Tieto záväzky a vykonávanie záväzkov predložených v roku 2011 sa týkajú podpory zamestnanosti, zlepšenia konkurencieschopnosti, posilnenia finančnej stability a zvýšenia udržateľnosti verejných financií. Komisia posúdila vykonávanie záväzkov v rámci Paktu Euro Plus. Výsledky tohto posúdenia boli zohľadnené v odporúčaniach.
            
         
               (16)
            
            
               Komisia vykonala v kontexte európskeho semestra dôkladnú analýzu hospodárskej politiky Holandska. Posúdila program stability a národný program reforiem. Zohľadnila nielen ich význam, pokiaľ ide o udržateľnú fiškálnu a sociálno-ekonomickú politiku Holandska, ale aj ich súlad s pravidlami a usmerneniami EÚ vzhľadom na potrebu posilniť celkové hospodárske riadenie Únie tým, že poskytne vstupy na úrovni EÚ pre budúce vnútroštátne rozhodnutia. Jej odporúčania v rámci európskeho semestra sú premietnuté do nižšie uvedených odporúčaní 1 až 5.
            
         
               (17)
            
            
               Rada na základe tohto posúdenia preskúmala program stability a jej stanovisko (6) je premietnuté najmä do nižšie uvedeného odporúčania 1,
            
         TÝMTO ODPORÚČA, aby Holandsko prijalo v období rokov 2012 a 2013 opatrenia s týmto cieľom:
   
               1.
            
            
               Zabezpečiť včasnú a trvalú úpravu nadmerného deficitu. Na tento účel v plnom rozsahu a podľa plánu realizovať rozpočtovú stratégiu na rok 2012. Špecifikovať opatrenia potrebné na zabezpečenie plnenia rozpočtu na rok 2013, aby sa zabezpečilo úsilie o štrukturálnu úpravu podľa odporúčaní Rady v rámci postupu pri nadmernom deficite. Potom zabezpečiť primerané úsilie o štrukturálnu úpravu, aby sa dosiahol dostatočný pokrok v dosahovaní strednodobého rozpočtového cieľa vrátane dodržania referenčnej hodnoty pre výdavky a zabezpečiť dostatočný pokrok v dodržiavaní referenčnej hodnoty na znižovanie dlhu a zároveň ochrániť výdavky v oblastiach s priamym vplyvom na rast, ako je napr. výskum a inovácie, vzdelávanie a odborná príprava. Na tento účel predložiť po vytvorení novej vlády aktualizáciu programu stability na rok 2012 s opodstatnenými cieľmi a opatreniami na obdobie po roku 2013.
            
         
               2.
            
            
               Prijať opatrenia na zvýšenie zákonného veku odchodu do dôchodku vrátane jeho prepojenia so strednou dĺžkou života a podporiť ich opatreniami trhu práce, aby sa podporilo zvýšenie skutočného veku odchodu do dôchodku, a zároveň zlepšiť dlhodobú udržateľnosť verejných financií. Prispôsobiť druhý dôchodkový pilier, ktorý by odzrkadľoval zvýšenie zákonného veku odchodu do dôchodku a zabezpečil primerané vnútrogeneračné a medzigeneračné rozdelenie nákladov a rizík. Uskutočniť plánovanú reformu dlhodobej starostlivosti a vzhľadom na starnutie obyvateľstva ju doplniť ďalšími opatreniami s cieľom obmedziť nárast nákladov.
            
         
               3.
            
            
               Zvýšiť účasť na trhu práce, najmä pokiaľ ide o staršie osoby, ženy a osoby so zdravotným postihnutím a migrantov, okrem iného tým, že sa ďalej zmiernia odrádzajúce faktory pre druhé zárobkovo činné osoby v rodine, uľahčia sa presuny na trhu práce a vyrieši sa chýbajúca flexibilita.
            
         
               4.
            
            
               Podporiť inovácie, súkromné investície do výskumu a vývoja a užšie prepojenie medzi vedou a podnikaním, ako aj posilniť priemyselnú obnovu prostredníctvom poskytovania vhodných stimulov v rámci politických opatrení v oblasti podnikov, a zároveň zabezpečiť dostupnosť nad rámec presnej definície špičkových odvetví a udržať základný výskum.
            
         
               5.
            
            
               Prijať opatrenia na postupné reformovanie trhu s bývaním okrem iného tak, že: i) sa upraví výhodný daňový režim pre vlastníctvo obytných nehnuteľností vrátane úplného alebo čiastočného zrušenia odpočítateľnosti hypotekárnych úrokov a/alebo prostredníctvom systému imputovaného nájomného; ii) na trhu s nájomným bývaním sa zabezpečí cenový mechanizmus viac orientovaný na trh a iii) v oblasti sociálneho bývania sa nájomné prispôsobí príjmu domácností.
            
         
      V Bruseli 10. júla 2012
      
         
            Za Radu
         
         
            predseda
         
         V. SHIARLY
      
   
   
      (1)  Ú. v. ES L 209, 2.8.1997, s. 1.
   
      (2)  Platnosť predĺžená na rok 2012 rozhodnutím Rady 2012/238/EÚ z 26. apríla 2012 o usmerneniach pre politiky zamestnanosti členských štátov (Ú. v. EÚ L 119, 4.5.2012, s. 47).
   
      (3)  Ú. v. EÚ C 212, 19.7.2011, s. 13.
   
      (4)  Ú. v. EÚ L 306, 23.11.2011, s. 25.
   
      (5)  Saldo očistené od cyklických výkyvov bez jednorazových a dočasných opatrení, prepočítané útvarmi Komisie na základe informácií poskytnutých v rámci programu podľa spoločne dohodnutej metodiky.
   
      (6)  Podľa článku 5 ods. 2 nariadenia (ES) č. 1466/97.